Kegyelem nektek és békesség Istentől a mi Atyánktól és az Úr Jézus Krisztustól!

Lk 21, 25-36
*És jelek lesznek a napban, a holdban és a csillagokban, a földön pedig a tenger zúgása és háborgása miatt kétségbeesnek a népek tanácstalanságukban. 26Az emberek megdermednek a félelemtől és annak sejtésétől, ami az egész földre vár, mert az egek tartóoszlopai megrendülnek. 27És akkor meglátják az Emberfiát eljönni a felhőben nagy hatalommal és dicsőséggel. 28Amikor pedig ezek elkezdődnek, egyenesedjetek fel, és emeljétek fel a fejeteket, mert közeledik a megváltásotok.
29Mondott nekik egy példázatot is: Nézzétek meg a fügefát és a fákat mind! 30Amikor látjátok, hogy már kihajtottak, magatoktól is tudjátok, hogy már közel van a nyár. 31Így ti is, amikor látjátok, hogy mindezek bekövetkeznek, tudjátok meg: közel van az Isten országa. 32Bizony mondom nektek: nem múlik el ez a nemzedék addig, amíg mindez meg nem lesz. 33Az ég és a föld elmúlik, de az én beszédeim nem múlnak el.
34Vigyázzatok magatokra, nehogy szívetek elnehezedjék mámortól, részegségtől vagy a megélhetés gondjaitól, és hirtelen lepjen meg titeket az a nap, 35mint valami csapda, mert rá fog törni mindazokra, akik a föld színén laknak. 36Legyetek tehát éberek, és szüntelen könyörögjetek, hogy legyen erőtök kimenekülni mindazokból, amik történni fognak, és hogy megállhassatok az Emberfia előtt.*

Figyelmeztetett Gyülekezet!

Olyan ez az igeszakasz, mint egy adventi ébresztőóra. Mintha az Úr beállította volna nekünk jó előre, hogy aztán a nagy várakozásunk közepedte nehogy lekéssük az Úr érkezését. Figyelmeztet, felráz.
És nem is alaptalan a mennyei Atya féltése, mert valóban hajlamosak vagyunk elaludni, illetve elkésni. Nehezedik a lelki szemünk, kóvályog a hitünk, mintha egy jó nagy adag Szentlélek márkájú kávéra lenne szükségünk, és végül, ha nem adjuk meg az istenkapcsolatunknak azt, ami szükséges, azaz az élő Igével való folyamatos közösséget, akkor bizony tényleg beleszunnyadunk a reménységbe, a Krisztusba kapaszkodó várakozásba és bizony mi is arra fogunk ébredni, hogy „hopp”, lekéstünk valami fontosat.
Nem véletlen, hogy igeszakaszunkban Jézus is figyelmezteti a Jeruzsálemben őt hallgató sokaságot: „*Vigyázzatok magatokra, nehogy szívetek elnehezedjék mámortól, részegségtől vagy a megélhetés gondjaitól, és hirtelen lepjen meg titeket az a nap, 35mint valami csapda, mert rá fog törni mindazokra, akik a föld színén laknak.”*.
Nem ijesztgetni akarja őket Jézus, hanem félti őket. Félti őket, ahogy félt mindezektől minket is; hogy elnehezedik a szívünk és már nem a Szabadító Királyra nézünk, már nem az élő reménység ad biztos alapot, kitartást, hanem inkább hagyjuk magunkat elkábítani a világ múló csillogásaival, vagy épp a hétköznapi terheink földhöz láncoló kábítószerével és szép fokozatosan bizony a hívő éberséget, tettrekészséget, élő szeretetet felváltja nálunk is a lelki téliálom. És látjuk bizony mi is, hogy mennyire igazan van, hogy félti ettől az embert. Hiszen ez ma a legszorongatóbb dolgok egyike, amivel küzdünk, amire nem találjuk az ellenszert: ez a lelki téliálom, amit egyszerűbben úgy nevezünk, hogy közöny, vagy a négy fal közé való bezárkózás.
Krisztus hívő közösségbe hív, első sorban a Vele való közösségre, de sajnos a keresztény emberre is egyre inkább az a jellemző, hogy nem vágyakozik igazán erre az elő kapcsolatra, hanem csak úgy le akarja tudni egy-egy istentisztelettel, adománnyal, bibliaórával és aztán nem csak a gyülekezetnek, de Krisztusnak is egyre inkább szeretné azt válaszolni, hogy: „Ne zaklass, én már megtettem, amire igényem volt, most már hadd kuckózzak be a kényelmes vackomba, az én kis életembe a sikereimmel és gondjaimmal együtt, te pedig maradj kint, sőt, lehetőleg maradj ott a templomba bezárva”. Igen, sokszor a keresztény világ is csak próbálja megjátszani az elhivatottságát, a hitbeli állhatatosságát, hogy valóban várja Krisztust, de közben mindent megtesz, hogy ne kelljen minden szavát meghallania.

Mi is próbáljuk elhinni, hogy működik a Micimackóból Malacka taktikája, aki azért, hogy ne ugorjon rá a fáról a félelmetes ragadozónak lefestett január, azért inkább meggörnyed és elkezdi a földet, illetve a lábát mereven bámulni és hangosan bizonygatni, hogy ő nem nézett fel, ő nem látott, nem hallott semmit.
Hát mi is így vagyunk ezzel, mi is tudjuk játszani a vakot és süketet, hogy nehogy szembesülni kelljen azzal, hogy Krisztus visszajövetele, amiről az ige beszél, az bizony biztos valóság, nem pedig csak egy majdani lehetséges elképzelés. És persze a Jézus által is felvázolt világi „elkábítások” mellett, ott van még a mi félelmünk is, hiszen, ahogy Malacka, úgy mi is hajlamosak vagyunk elhinni a dolgokról, hogy félelmetesek, anélkül, hogy jobban belegondolnánk, illetve valóban megvizsgálnánk azt az adott dolgot.
Megcsapja a fülünket egy két szó az igéből és leragadunk azoknál, így pedig nem halljuk meg a teljességét, a valós üzenetet. Ha a mai igének csak az elején szereplő egy-két keményebb szót halljuk és az egészre nem figyelünk, akkor bizony értehető, hogy félelem fog el és inkább a négy fal közé, meg a kábult állapotba próbáljuk bezárni magunkat. Így olvastuk: „*És jelek lesznek a napban, a holdban és a csillagokban, a földön pedig a tenger zúgása és háborgása miatt kétségbeesnek a népek tanácstalanságukban. 26Az emberek megdermednek a félelemtől és annak sejtésétől, ami az egész földre vár, mert az egek tartóoszlopai megrendülnek.”*.
Ez valóban elég baljós, de ez csak az üzenet töredéke! Ne ragadjunk le a kiragadott részeknél sosem, mert akkor nem halljuk meg, hogy mit is akar nekünk az Úr üzenni. Így folytatja Jézus: „*27És akkor meglátják az Emberfiát eljönni a felhőben nagy hatalommal és dicsőséggel. 28Amikor pedig ezek elkezdődnek, egyenesedjetek fel, és emeljétek fel a fejeteket, mert közeledik a megváltásotok.”*. Hát ez nem fenyegetés! Éppen, hogy biztatás, hogy amikor a legijesztőbb pillanat eljön, nekünk akkor sem lesz okunk rettegni, mert azok nem Isten pusztító akaratát jelentik, hanem éppen előjelei a Kegyelem kiteljesedésének, azaz, annak, hogy a Megváltó, a Szabadító Király teljes dicsőségében eljön. Eljön hozzád, illetve érted! Nem pedig ellened!
De ha a földet, a lábadat, a világot bámulod bambán, lelki téliálomba merülve, akkor lemaradsz. Nem véletlen szólít meg ma minket így az ige: „*Amikor pedig ezek elkezdődnek, egyenesedjetek fel, és emeljétek fel a fejeteket”*. Egyenesedjetek fel, emeljétek fel a fejeteket! Ideje ébredni és éberen várni! Mert, ha a hívő ember eltunyul, belefásul a hitbe és robotikus szokásokká, hagyományokká silányul a hite, akkor épp úgy lemarad, mint az, aki sosem fogadta be Krisztust.
Ébredj fel és legyél a hitben éber! Legyen élő a Megváltóval a kapcsolatod, legyen folyamatos az igeolvasásod, az imádságos életed, mert az nem elég, hogy egyszer valamikor találkoztál Krisztussal, hogy valamikor régen volt valami hitélményed. Élő, folyamatos, nem lankadó kapcsolat kell!
Igen, Krisztus nem azonnal emel mennybe, kell az állhatatosságod, tudnod kell Őt várni, tudnod kell hittel kapaszkodni belé, akkor is, ha Ő nem holnap jön el még teljes dicsőséggel! Ez nem olyan kapcsolat, mint az internetes vásárlás, hogy ma leadod megrendelést és holnap már csönget is a futár a csomagoddal.
Az Úr talán még nem holnap érkezik meg, de jön, érkezik, mi pedig nem lankadhatunk el a várakozásban. Úgy, ahogyan máshol is figyelmeztet Jézus, például az okos és balga szüzek példázatával. Ott is, a példázattal is figyelmeztet, de végén ki is mondja: *„Vigyázzatok tehát, mert sem a napot, sem az órát nem tudjátok!”*.
Isten népe nem lankadhat el hitben, tudnunk kell várni, valóban Rá figyelve, a fejünket, a szívünket felemelve várakozni az Úr érkezésére.
Nagyon találó ebben a témában Lackfi János *Klikkelj* című költeménye! Hadd olvassam most fel csak az elejét és végét! Így kezdi:
*„Szeretjük gyorsan megkapni a dolgokat.
Klikkelj rá, és ingyen szállítással
házhoz visszük a kívánt terméket,
gumipóktól vízszintmérőig,
igazgyöngytől szegfűszegig,
tyúkszemtapasztól szakállolajig.
Klikkelj rá a vízre és az instant kávéra,
és máris pezseg a forró, illatos ital.”*

Majd pedig így zárja a költő:
*„Viszont ha ráklikkelsz az imaszobádra,
az Úristen lassan tölt be, még csak tizenkét
százalék, még csak negyvenhat százalék,
még csak nyolcvanöt százalék, de eljön,
biztosan eljön, lassan tetőzik benned,
már a bokádnál tart, már a térdednél,
megérkezik a szívedbe, legutoljára
az agyadba is, egy ütemre lélegeztek,
Isten és ember, kettő az egyben.
Jó csendben várni az Úr szabadítására.”*

Testvérek, vegyük komolyan az Úr figyelmeztetését és az Őt sürgető szavaink helyett, inkább valóban tanuljuk meg hittel várni és nyitott szívvel, lankadatlanul az Igére figyelni. Isten nem a mi gyors klikkelésünkre működik, nem irányíthatod, nem pattogtathatod, nem tekintheted valamiféle automatának, ami a kívánságaidat teljesíti. De bízhatsz Benne! Bízhatsz Benne, elhiheted, amit megígér, mert Ő szeret téged és már számtalan jelét adta neked, személy szerint is, hogy Ő jön, Ő érkezik és ha tudsz Vele együtt lélegezni, Vele egy ütemre lépni, Vele együtt szeretni, Vele és Általa ünnepelni, akkor nem kell félned, mert az Ő kegyelméből megállhatsz majd előtte, ha megérkezik. Tanuljuk meg hát várni az Urat és élni az Ő szeretetét, nem csak vasárnap, nem csak egy percre, nem csak egy klikkelésnyi időre, hanem minden még előttünk álló napon! Így legyen! Ámen